Et bilde som inneholder natthimmel

Automatisk generert beskrivelse

Møte i samarbeidsforum Rekom/Dekom, KOMPETANSELØFTET

|  |  |  |
| --- | --- | --- |
| **Til stede:**  Anne Haugskott–Bjugan, Verdal/Levanger  Ann Kristin Aalberg, Trondheim/Malvik  Arne Johannes Aasen, senterrepresentant  Barbro F. Lande, Statped  Berte Bjørngaard, DMMH  Birgit Bremer Mejdal, Levanger/Verdal  Eva Bruvoll Bach, Indre Namdal  Elin Børve, Nord universitet  Elisabeth Myhre Johansen, PPT  Ellen Vinne, PPT  Fredrik Steinsvik, Indre Namdal  Gerd Staverløkk, Gauldal  Gisle Almlid-Larsen, Innherred Gøril Dønheim-Nilsen, Fosen  Grete Mo, Midtre Namdal  Gunhild Warø, Værnes  Heidi Ruth Alstad, Innherred  Hilde Lein, Utdanningsforbundet  Ingfrid Thowsen, DMMH Reidun Dypaune, Fosen  Janne K. Bjørnerås, Fagforbundet  Jeanett Pettersen, Nord universitet  Kirsti Sandnes Fjær, Ytre Namdal (ca kl.12:00)  Kristin Witry, Utdanningsforbundet  Lise Halsen, Private barnehager  Malin Elvseth, Nord U (vara)  Margit K. Myrseth, Trøndelag sørvest  Marthe Hatland, Midtre Namdal  Mikael Lyngstad, Trondheim/Malvik  Pål Heide Kielland, Gauldal Randi Nordlien, Trondheim/Malvik  Robert Øyum-Jakobsen, Trøndelag sørvest  Siri J. Larsen, Nord U  Stine Bang Svendsen, NTNU  Tarjei Moen, videregående skoler  Tone Dahl, PPT-ledernettverket  Tove Furunes, Værnes  Øyvind J. Eiksund, NTNU (vara)  **Sekretariatet**: Ragnhild Sperstad Lyng,  Cecilie Halland, Berit Sunnset, Bjørn Rist, SF | **Forfall:**  Ann-Kathrin Mulstad, Utdanningsforbundet  Elin B. Morud, NTNU  Eva Marie Hammervik, Statped  Heidi Holmen, Nord U  Kitt Sagmo, Ytre Namdal  May-Iren Evenmo, KS | **Dato:**  10. september2025  Møte i samarbeidsforum for Kompetanseløftet  Scandic Hell Hotel, Stjørdal  Kl 10.00 – 13.00  Referent: Bjørn Rist |

Berit åpnet med noen refleksjoner rundt samarbeidsforums rolle og betydning. Hun minnet om at hver representant ikke bare taler på vegne av egen organisasjon eller sitt kompetansenettverk, men også har et felles ansvar for å ivareta Trøndelags beste. Dette bør være både mål og kompass i arbeidet.

**Sak 9/2025 Aktuelt**

Referatet fra marsmøtet  
Referat fra forrige møte, som ble avholdt 12.–13. mars, der vi hadde både fellesmøte og separate møter, ble godkjent én uke etter utsendelse – uten merknader. Mesteparten av møtetiden ble brukt på innstillingsprosessene, hvor tildelinger ble gjennomført. Restbeløpet ble nærmere omtalt under sak 13, senere i dag.

Om geografiske hensyn  
I tillegg hadde Rekom møte 17. juni (på Teams), med søkelys på «30 %-midlene»/individuelle tiltak. Det ble også diskutert geografiske hensyn – og temaet ble løftet opp og beskrevet også i dette forumet. Det kan se ut til at geografiske hensyn kan taes hensyn til i den regionale fordelingsnøkkelen, Jf. utkast til ny forskrift. Rekom gjorde i vår vedtak på at de 3 Namdalsregionene mottar et høyere tilskudd, med bakgrunn i at de ligger langt unna UH (det er store kostnader til reiseutgifter til UH som følge av lange avstander fra UH til nettverk/bhg).

Spørring til PPT  
Med innføringen av Kompetanseløftet, og fokus på spesialpedagogiske tematikker, har det vært behov for å følge med på hvilke aggregerte behov for kompetanseutvikling vi har i fylket – og hvordan disse ivaretas både, i og på tvers av nettverk. To år på rad har SF derfor sendt ut en spørreundersøkelse til alle fylkets PP-tjenester. De dataene som har kommet fram her er nyttig i mange sammenhenger. Det planlegges utsending også denne høsten. Vi ønsker fortrinnsvis å bruke samme spørsmål for å følge med på endringer, men tar imot innspill også. De aktuelle spørsmålene ligger i vedlagt presentasjonen.

Følgeforskning   
OsloMet har fulgt utviklingen av den nye kompetansemodellen, herunder Dekom, Oppfølgingsordningen og Innovasjonsordningen (2018-2025). Evalueringen er relevant for både Rekom, Dekom og Kompetanseløftet. Som casefylke har vi hatt stor nytte av funnene i evalueringen som kunnskapsgrunnlag for videreutvikling av vår modell.

Temanotat 8, omhandler blant annet strukturelle forholds betydning i kompetanseordningene, og ble publisert i juni. Nå arbeides det med sluttrapporten.

Temanotat 8 viser til at norske kommuner varierer sterkt i folketall, sentralitet, sosiale forhold og økonomi. Dette gjør det utfordrende å utvikle virkemidler som oppleves som relevante for alle.

Funn fra surveydata:

* Vurderingene av ordningen er generelt mindre positive i 2024 enn tre år tidligere
* Økt erfaring kan ha gitt mer realistiske forventninger
* Strammere kommuneøkonomi kan påvirke opplevelsen av ordningen negativt
* Nettverkene oppleves som viktigere faglige arenaer for små kommuner uten sterke skolefaglige miljøer

Dette siste punktet er særlig interessant, da det tyder på at ordningen kan bidra til å styrke små fagmiljøer i mindre kommuner.

Det er NTNU samfunnsforskning, som i samarbeid med Nordlandsforskning og NIFU, evaluerer Kompetanseløftet for spesialpedagogikk og inkluderende praksis. Dette forskningsprosjektet har som mål å undersøke:

* Organisering, utvikling og måloppnåelse i kommuner og fylkeskommuner
* Hvordan kompetanseheving påvirker praksis i barnehager, skoler og kommuner
* Endringer i Statpeds tjenestetilbud
* Om kompetansen kommer tettere på barna og elevene

I høst jobbes det med en større datainnsamling, og sluttrapporten vil foreligge tidlig neste år. Det vil vi komme tilbake til.

**Sak 10/2025 Årsrapportering fra partnerskapene – hva viser denne?**

Statsforvalteren har gjennomgått rapporteringen fra partnerskapene for midler tildelt i 2024, med søkelys på utvalgte områder – i hovedsak de samme som i fjor, men med noen tillegg. Rapporten er en orienteringssak, men inneholder flere viktige oppmerksomhetspunkter.

Det er en positiv utvikling i deltakelsen fra andre kommunale og fylkeskommunale tjenester i partnerskapene. PPT er fortsatt sterkt involvert, med en liten økning fra året før. SFO og helsestasjoner viser også økt deltakelse. Dette er særlig relevant med tanke på at Kompetanseløftet som egen ordning skal fases ut, og det er viktig å sikre at intensjonene videreføres – spesielt PPTs rolle.

Deltakelsen fra universiteter og høgskoler (UH) viser et blandet bilde:

* Nord Universitet og NTNU har hatt en svak økning i aktivitet.
* DMMH har redusert sin aktivitet.
* Midlene (Rekom, Dekom og Kompetanseløftet) fordeles relativt jevnt mellom de tre lokale UH-ene:
  + DMMH: 13,9 mill.
  + NTNU: 10,6 mill.
  + Nord: 8,8 mill.

Disse tallene inkluderer midler til DEKOM (UP1) og REKOM (støtte til nettverk), men ikke fellestiltak.

Det understrekes at hovedtyngden i den nye ordningen fortsatt bør ligge hos lokal UH, både for å ivareta det doble formålet – kompetanseutvikling og utvikling av lærerutdanningene – og for å sikre lokal relevans.

Tiltakene i partnerskapene innenfor Kompetanseløftet har i stor grad vært rettet mot:

* Inkluderende barnehage- og skolemiljø (økning fra 65 % til 71 %)
* Systemrettet arbeid med PPT (fra 50 % til 57 %)
* Tilrettelegging for barn med spesialpedagogisk hjelp (fra 30 % til 43 %)
* Lærevansker (fra 10 % til 21 %)

Andre temaer som har holdt seg stabile inkluderer ledelse og organisering, tverrfaglig samarbeid, psykisk helse, nevroutviklingsforstyrrelser og bekymringsfullt skolefravær. Det nevnes også temaer som utfordrende atferd, ASK og inkluderingsperspektivet i PPTs sakkyndighetsarbeid.

Det har vært en tydelig overgang fra kartleggingsfase til gjennomføringsfase:

* Kartlegging: ned fra 60 % til 14 %
* Gjennomføring: opp fra 30 % til 64 %

Selv om mange tiltak rapporteres som gjennomført, finnes det fortsatt tiltak som er forsinket.   
  
Rapporteringen viser betydelig økning i vurdert måloppnåelse:

* Styrket profesjonelt læringsfellesskap: fra 30 % til 70 %
* Økt felles forståelse for spesialpedagogikk og inkludering: fra 45 % til 86 %
* Økt samarbeid mellom barnehage, skole, SFO og PPT: fra 30 % til 79 %

Dette peker i retning av at tiltakene oppleves å ha god effekt på tverrfaglig samarbeid og felles utvikling.

Praksisforbedring er vanskelig å måle, og flere har etterlyst indikatorer og kriterier for å vurdere dette. Likevel beskrives utviklingsarbeidet som meningsfullt og positivt: *"Å jobbe med inkluderende praksiser gjør at vi hele tiden evaluerer oss selv og utvikler oss som profesjonsfellesskap [...] deltakelsen i utviklingsprosjektet har ført til en stab i bevegelse i positiv retning."*

Tiltakene har bidratt til konkrete endringer i praksis, som bedre trivselstiltak, mer forutsigbare og tryggere miljø, tydeligere læringskultur og struktur i undervisningen.

Rapporteringen er viktig for Statsforvalteren og nasjonale myndigheter for å følge utviklingen i sektoren og vurdere effekter. Det gir også regionene mulighet til å se retning og utvikling i eget arbeid. Spørsmålet som stilles til slutt er: *Er rapporteringen viktig for regionene selv?*

Det kom flere innspill i møtet:

* Noen ønsket at rapporteringen skulle følge samme spørsmål som tidligere år, slik at det blir mulig å sammenligne utviklingen over tid – særlig nå som Kompetanseløftet som egen ordning fases ut.
* Andre mente at rapporteringen først og fremst bør dokumentere at midlene er brukt i tråd med intensjonene, altså som en form for økonomirapportering.
* Atter andre fremhevet at rapporteringen også bør brukes som en anledning til å vurdere tiltakene i partnerskapet mer helhetlig.

Statsforvalteren orienterte om at rapporteringen for midlene tildelt i 2025 vil bli noenlunde lik tidligere, med frist i juni 2026.

Se vedlagte presentasjon for flere detaljer.

**Sak 11/2025 informasjon om ny helhetlig modell for kompetanse- og karriereutvikling**

Det nye systemet favner bredere enn tidligere og inkluderer nå også ansatte i voksenopplæring og kulturskoler. Dette krever en mer helhetlig og langsiktig tilnærming til kompetanseutvikling.

Strategien fra Kunnskapsdepartementet har som mål å sikre at alle ansatte i barnehage og skole får mulighet til faglig utvikling gjennom hele yrkeslivet. Målet er at barn og elever skal møte kompetente voksne som gir dem et trygt, inkluderende og læringsfremmende miljø.

For å oppnå dette, har myndighetene etablert et nytt system som samler og styrker tidligere satsinger. Systemet består av seks hovedtiltak:

1. Profesjonsfaglig veiledning for nyutdannede, slik at de får en god start i yrket.
2. Videreutdanning med studiepoeng, tilpasset lokale behov og utviklet i samarbeid med universiteter og høgskoler.
3. Kollektiv kompetanseutvikling, der hele eller deler av personalet utvikler seg sammen – ofte i samarbeid med eksterne fagmiljøer.
4. Lederutvikling, som skal styrke både pedagogisk og administrativ ledelse.
5. Spesialiserte roller og funksjoner, som gir ansatte mulighet til å fordype seg og ta ansvar for faglig utvikling.
6. Oppfølgingsordningen, som gir støtte til kvalitetsutvikling i kommuner og fylkeskommuner.

Strategien legger vekt på langsiktighet, lokal forankring og samarbeid. Tiltakene skal være fleksible og tilpasses lokale behov, samtidig som de bygger på forskning og erfaring. Det er et mål at kompetanseutviklingen skal være relevant, praksisnær og bidra til kollektiv læring.

Målgruppen er bred: alle ansatte i barnehager, skoler, SFO, PP-tjenesten, voksenopplæring og kulturskoler. Strategien erstatter tidligere ordninger som «Kompetanse for fremtidens barnehage» og «Kompetanse for kvalitet», og gir et mer helhetlig og samordnet system.

Tre forskrifter er sendt på høring, og profesjonsfaglig veiledning rammes inn av et nytt policydokument. UH-institusjonene må få god innsikt i sektorens behov for å kunne utvikle relevante videreutdanningstilbud.

Nye forskrifter trer i kraft 1. januar 2026. Trøndelag er godt posisjonert og trenger ikke store endringer, men vi ønsker å bruke anledningen til å forbedring og styrking.

To grep er tatt:

1. Samarbeidsforum er løpende orientert
2. Et oppdrag ("brevet") ble sendt ut for lokal behandling og besvarelse innen 25. august

På årets partnerskapsseminar skal det jobbes videre med disse «brevene» og organisering/struktur i ny modell.

Kompetansenettverkene varierer i både struktur og kapasitet, men ønskes videreført som en regional struktur for representasjon og fordeling av midler. UH-institusjonene må ha en koordinerende rolle og oversikt over egne fagmiljøer. Samarbeidsforumet vil i fremtiden fungere som et strategisk organ, uten beslutningsmyndighet.

Trøndelag vil "skynde seg langsomt" – med mål om bedre og mer virkningsfull bruk av midlene.

Innspill fra møtet knyttet til videreutdanning:  
Det kom frem at distriktene opplever utfordringer med å delta i videreutdanning, særlig på grunn av vanskeligheter med å skaffe vikarer til ansatte som frikjøpes. Det ble informert om at det vil komme endringer i rammeplanen for lærerutdanning, som skal gi større fleksibilitet og bedre ivareta behovene i sektoren.

Samtidig er det krevende for kommunene å håndtere både høringsprosesser og budsjettarbeid parallelt, uten å vite hva tilskuddene til videreutdanning vil bli. Egenandelen er også en utfordring, spesielt for kommuner med stram økonomi. Det ble understreket at det er viktig å ikke glemme den kompetansen som allerede finnes, og at kommuner og nettverk bør skaffe seg en god oversikt over kompetansebehovet.

Innspill fra møtet knyttet til kollektiv kompetanseutvikling:  
Det ble stilt spørsmål ved hva som egentlig menes med "lokale behov", da disse varierer betydelig mellom små og store kommuner. Eiers ansvar for å gjøre prioriteringer ble også diskutert, og det ble fremhevet at tydelig rolle- og ansvarsfordeling er viktig for å sikre at tiltakene treffer riktig.

Se vedlagte presentasjon for flere detaljer.

**Sak 12/2025 Fellestiltaket, inkluderende praksis - status**

Kompetansenettverkene fra Malvik/Trondheim og Indre Namdal deltar i spor 3 av Kompetanseløftet, noe som omfatter totalt seks PPT-kontor. Disse følges opp av veilederteam med UH-partnere fra DMMH og Nord universitet, mens Statped og Universitetet i Innlandet har ansvar for oppfølging av veilederne. NTNU hadde dessverre ikke kapasitet til å følge nettverkene ut hele puljeperioden. Veiledningsansvaret er derfor overtatt av Nord universitet, som nå følger opp de aktuelle nettverkene.

Det planlegges en erfaringskonferanse den 27. november 2025, med fokus på erfaringsdeling, evaluering og videre utvikling av arbeidet i spor 3. Målgruppen er primært deltakerne i pulje 1 og kommuneledelse i de aktuelle nettverkene, men konferansen er også åpen for andre interesserte – eksempelvis nettverk som vurderer å delta i ett av sporene i fellestiltaket.

Midlene til UH for vårsemesteret er utbetalt, men situasjonen for høstsemesteret er fortsatt uklar. Statsforvalteren vil kontakte UH-institusjonene for å få oversikt over gjenstående midler og eventuelle behov for ytterligere finansiering for å fullføre pulje 1. Siden dette ennå ikke er avklart, har det konsekvenser for behandlingen av sak 13/2025.

**Sak 13/2025 Gjenstående midler – disponering**

På grunn av uklarheter knyttet til finansieringen av fellestiltaket, utsettes vedtaket om disponering av gjenstående midler til møtet i samarbeidsforum i november. Statsforvalteren vil gå i dialog med UH-miljøene for å avklare situasjonen.

Så snart Statsforvalteren har oversikt over et eventuelt merbehov fra DMMH og Nord universitet, vil vi vurdere om de disponible midlene er tilstrekkelige til å dekke tiltak som allerede er igangsatt i nettverkene – og som ikke ble fullt ut finansiert for 2025/26.

Dette innebærer at nettverk som har iverksatt lokale tiltak som ikke er fullfinansiert (tildelte midler i vår), kan melde inn behov for ytterligere midler. Vi vil komme tilbake til dette dersom det blir aktuelt.

Per dags dato er regnskapet som følger:

Et bilde som inneholder tekst, skjermbilde, Font, line

KI-generert innhold kan være feil.

**Sak 14/2024 Årshjul 2026 (ble lagt til sak 11/2025)**

Årshjulet er vedlagt.